Proizvodi i usluge u 2013. (2012.)

1. Praćenje ugovora o bespovratnim sredstvima koji su dodijeljeni u okviru programa rada „Ideje” te u okviru poziva na natječaje za dodjelu bespovratnih sredstava namijenjenih istraživačima početnicima (engl. Starting Grants), bespovratnih sredstava namijenjenih naprednim istraživačima (engl. Advanced Grants), bespovratnih sredstava za sinergiju (engl. Synergy Grants) i dodatnih bespovratnih sredstava za razvoj ideja proizašlih iz projekata trenutačnih ili bivših korisnika (engl. Proof-of-Concept Grants). Program rada „Ideje” provodi se objavljivanjem godišnjih poziva na podnošenje prijedloga, nakon kojih slijedi evaluacija (koju obavljaju vanjski stručnjaci), priprema i potpisivanje ugovora o bespovratnim sredstvima te naposljetku praćenje provedbe projekta. Na temelju svakog poziva na podnošenje prijedloga zaključuje se niz sporazuma o bespovratnim sredstvima s očekivanim projektnim ciklusom od otprilike pet godina. 2. Provedba poziva na podnošenje prijedloga za program rada „Ideje” za 2013. godinu (bespovratna sredstva namijenjena istraživačima početnicima, bespovratna sredstva namijenjena naprednim istraživačima, bespovratna sredstva za sinergiju i dodatna bespovratna sredstva za razvoj ideja proizašlih iz projekata trenutačnih ili bivših korisnika: u 2013. godini dostavljeno je 10 151 prijedlog, od kojih je 3 329 bilo za bespovratna sredstva namijenjena istraživačima početnicima, 3 673 za poziv za podnošenje prijedloga za nedavno uvedena sredstva namijenjena samostalnim istraživačima (engl. Consolidator Grants), 2 408 za bespovratna sredstva namijenjena naprednim istraživačima, 449 za bespovratna sredstva za sinergiju i 292 za bespovratna sredstva za razvoj ideja proizašlih iz projekata trenutačnih ili bivših korisnika. Od toga je bilo ukupno 9 968 prihvatljivih prijedloga koje su zatim evaluirale skupine stručnjaka. Za postupak dodjeljivanja bespovratnih sredstava odabrano je ukupno 959 prijedloga (890 na glavnom popisu uspješnih projekata, 69 na rezervnom popisu). 3. Pružanje i širenje informacija o posebnom programu „Ideje” i aktivnostima Agencije u 2013. godini. 4. Znanstveno vijeće održavalo je tijekom 2013. godine redovito sastanke diljem Europe, obično na poziv nacionalnih tijela vlasti. Održavanje sastanaka u raznim zemljama koje su ili države članice EU-a ili pridružene zemlje način je da se poveća vidljivost Europskog istraživačkog vijeća. Sastanci se smatraju važnim događajima za nacionalna tijela vlasti, kao i za lokalnu znanstvenu i istraživačku zajednicu. Tijekom razdoblja od 1. siječnja do 31. prosinca 2013. organizirano je pet plenarnih zasjedanja Znanstvenog vijeća: u siječnju, ožujku i prosincu u Bruxellesu (Belgija), u lipnju u Bratislavi (Slovačka) te u listopadu u Utrechtu (Nizozemska). Na temelju preporuka skupine stručnjaka u vezi s pregledom struktura i mehanizama Europskog istraživačkog vijeća u 2009. godini, Znanstveno vijeće osnovalo je dva stalna odbora: prvi daje smjernice u pitanjima sukoba interesa, znanstvenog nepoštenja te u etičkim pitanjima, dok se drugi bavi odabirom stručnjaka zaduženih za evaluaciju. Izvršna agencija podupirala je operativne aktivnosti ovih dvaju odbora od kojih se u 2013. godini svaki sastao tri puta. Članovi Znanstvenog vijeća također se sastaju u radnim skupinama kako bi riješili posebna pitanja. Izvršna agencija organizirala je u 2013. godini razne sastanke radnih skupina Europskog istraživačkog vijeća u vezi s inovacijama i odnosima s industrijom, slobodnim pristupom, internacionalizacijom i uravnoteženom zastupljenosti spolova. Radne skupine provode analize i daju doprinos znanstvenoj strategiji Europskog istraživačkog vijeća u područjima koja su obuhvaćena njihovim mandatima, i to putem prijedloga koje Znanstveno vijeće usvaja na plenarnoj sjednici. Izvršna agencija pripremila je u suradnji s članovima skupina niz radnih dokumenata koji sadrže analize i ključne poruke o posebnim problemima s kojima se suočavaju radne skupine i stalni odbori. Četiri od pet radnih skupina organiziralo je 2013. godine četiri glavna događanja u Bruxellesu: — Radna skupina za inovaciju i odnose s industrijom: „Nove tehnologije Europskog istraživačkog vijeća”, 5. veljače, suorganizator događanja bilo je društvo Science Business; jedanaest korisnika bespovratnih sredstava Europskog istraživačkog vijeća za razvoj ideja proizašlih iz projekata trenutačnih ili bivših korisnika sastali su se s raznim ulagačima iz industrije kako bi pokušali raspravljati o svojim projektima i uspostaviti potencijalne poslovne kontakte. — Radna skupina za slobodan pristup: „Radionica o infrastrukturama sa slobodnim pristupom u području društvenih i humanističkih znanosti”. Događanje je planirano i provedeno u suradnji s radnom skupinom Znanstvenog vijeća za slobodan pristup. Radionicom je okupljen širok raspon stručnjaka u tom području, uključujući predstavnike sveučilišta, ulagače i donositelje politika. Također su prisustvovala dva korisnika bespovratnih sredstava Europskog istraživačkog vijeća. — Radna skupina o ključnim pokazateljima uspješnosti: Organizirano je „utvrđivanje, naprednog istraživanja' i, novih istraživačkih područja' u prijedlozima za istraživanje” koje je bilo usmjereno na proučavanje potencijala bibliometrije kao potpore strategiji praćenja i evaluacije Europskog istraživačkog vijeća u kojem su sudjelovali koordinatori dvaju projekata u vezi s mjerama koordinacije i potpore. Tijekom dvodnevne rasprave održane 20. i 21. veljače, članovi Znanstvenog vijeća Europskog istraživačkog vijeća, stručnjaci za scientometriju, dužnosnici za znanost iz Izvršne agencije, kolege iz Glavne uprave za istraživanje i inovacije i Glavne uprave za komunikacijske mreže, sadržaje i tehnologije te predstavnici drugih tijela za financiranje istraživanja pregledali su rezultate koje su predstavili članovi projektnih timova za mjere koordinacije i potpore, odnosno, bibliometrijske tehnike i pokazatelje kojima se mjeri do koje razine Europsko istraživačko vijeće podupire prijedloge za istraživanje koji se odnose „nova istraživanja” i „nova istraživačka područja”. — Radna skupina o uravnoteženoj zastupljenosti spolova: „Na putu prema vrhu: pružanje jednakih mogućnosti za žene i muškarce u znanosti i tehnologiji”. Cilj radionice bio je okupiti predstavnike nacionalnih organizacija za istraživanje i stručnjake za spolove kako bi raspravljali o raznolikosti praksi i pristupa rodnoj osviještenosti u raznim europskim zemljama i kako bi razmijenili najbolje prakse u vezi s politikama i pristupima s ciljem promicanja veće uključenosti žena u području istraživanja.